શરીરમાંથી જો અહમને છૂટું પાડી શકાતું હોય અને સાસુના શરીરમાંથી અહમનું વિરેચન કરી દેવામાં આવે તો સિંહ જેવી સાસુ તત્ક્ષણ નિશ્ચેતન થઈને પડે ! કોઈકના સ્વભાવમાં અહમનો અભાવ હોય, તો કોઈપણ કંપનીની સાસુના નાક પાસે ફક્ત દોઢ સેકંડ એનું નાક રખાવી ઊંડો એક જ શ્વાસ લેવડાવવો. ધાર્યું પરિણામ આવે ! એના અહમ માટે પેલા બાવાનો બનાવ પુરતો છે. એક બાવાને વહુએ લોટ ન આપ્યો. એ બાવો ગામને ગોંદરે જતાં એને વહુની સાસુ મળી. ગામના ગોંદરેથી બાવાને પાછો લાવીને, ઘેર આવીને પોતે ના પાડીને તગેડ્યો, ‘ના પાડું તો હું પાડું, વહુ શેની ના પાડે ?’ લો બોલ્લો….. પછી અમદાવાદમાં આઠ મહિના ઉનાળો જ રહેને ! વહુની સ્થાપના પહેલાં ‘વહુ સાથે કેમ વર્તવું’ એનો આખ્ખો અભ્યાસક્રમ ‘સાસુ યુનિવર્સિટી’એ ઘડી લીધેલો હોય ! ‘પડે એવું દેવાશે.’ એ રેફરન્સ બુક તો જુદી ! વહુને કામ સોંપવાની એની સૂઝ તો ચીલઝડપ જેવી ! મારા જેવાને તો કામવાળી પાસે કામ લેવું એય બુદ્ધિનો વિષય હોય એમ ફાવતું નથી. મને તો અત્યારથી ચિંતા થાય છે કે હું સાસુ બનીશ ત્યારે મારું થશે શું ?